钦定古今图书集成/明伦汇编/官常典/第700卷 > 《伍子胥庙铭》王安石
## 钦定古今图书集成/明伦汇编/官常典/第700卷 > 《伍子胥庙铭》王安石

余观子胥出死亡逋窜之中，以客寄之一身，卒以说
吴，折不测之楚，仇报耻雪，名振天下，岂不壮哉！及其
危疑之际，能自慷慨不顾，万死毕谏于所事，此其志
与夫自恕以偷一时之利者异也。孔子论古之士大
夫，若管夷吾、臧武仲之属，苟志于善而有补于当世
者，咸不废也。然则子胥之义，又曷可少耶？康定二年，
予过所谓“胥山”者，周行庙庭，叹吴亡千有馀年，事之
兴坏废革者，不可胜数，独子胥之祠不徙不绝，何其
盛也！岂独神之事？吴之所兴，盖亦子胥之节有以动
后世，而爱尤在于吴也。后九年，乐安蒋公为杭使，其州人力而新之，余与为铭也。烈烈子胥，发节窃逋，遂
为册臣，奋不图躯，谏合谋行。隆隆之“吴。厥废不遂，邑
都俄墟。以智死昏，忠则有馀。胥山之颜，殿屋渠渠。千
载之祠，如祠之初。孰作新之？民劝而趋。维忠肆怀，维
孝肆孚。我铭祠庭，示后不诬。”